text: ধোনির পর নিষিদ্ধ গেইলের 'ইউনিভার্স বস' লোগো ধোনির পর নিষিদ্ধ গেইলের 'ইউনিভার্স বস' লোগো
  খেলাধুলা | 10th June, 2019 6:48 pm
  চলমান বিশ্বকাপে ব্যাটে 'ইউনিভার্স বস' লোগো লাগিয়ে খেলার জন্য আইসিসির কাছে অনুমতি চেয়েছিলেন ওয়েস্ট ইন্ডিজ বিস্ফোরক ওপেনার ক্রিস গেইল। তবে সেই প্রস্তাব প্রত্যাখ্যান করে দিয়েছে বিশ্ব ক্রিকেটের নিয়ন্ত্রক সংস্থা।
  এর আগে ভারতের উইকেটরক্ষক-ব্যাটসম্যান মহেন্দ্র সিং ধোনিকে কিপিং গ্লাভসে 'বলিদান' চিহ্ন ব্যবহার না করার আদেশ দেয় আইসিসি। এবার গেইলকেও ফিরিয়ে দিল আন্তর্জাতিক ক্রিকেট কাউন্সিল।
  গেইল মূলত ব্র্যান্ডিংয়ের জন্য নিজের ব্যাটে 'ইউনিভার্স বস' স্টিকার বসিয়ে খেলতে চেয়েছিলেন। এছাড়া অন্য কোনো সরঞ্জামাদিতে এটি ব্যবহার করবেন না বলেও জানান তিনি।
  সম্প্রতি ভারতীয় সংবাদমাধ্যম পিটিআইকে একটি সূত্র নিশ্চিত করে, গেইল আইসিসির সিদ্ধান্ত মেনে নিয়েছেন। ব্যাটে 'ইউনিভার্স বস' লোগো ছাড়াই বিশ্বকাপের বাকি ম্যাচগুলোতে খেলবেন ক্যারিবীয় কিংবদন্তি।
  সূত্র জানায়, ধোনিকে ক্রিকেটীয় সরঞ্জামাদিতে লোগো (সেনা ব্যাজ) ব্যবহারে কোনো বার্তা প্রচার বা প্রেরণের অনুমতি দেয়নি আইসিসি। গেইল সেটাই চেয়েছিলেন। তবে তাও নাকচ করে দিয়েছে সংস্থা। সিদ্ধান্ত মেনে নিয়েছেন তিনি।